钦定古今图书集成/方舆汇编/职方典/第1185卷 > 《游定惠院》前人
## 钦定古今图书集成/方舆汇编/职方典/第1185卷 > 《游定惠院》前人

萋萋芳芜郭，杳杳青莲宫。隔陴睇瑶林，亭午闻霜钟。
云霞纷绮丽，木石递玲珑。羁心惬苍郊，苦旅摅幽悰。
既登云中阁，复眺江上峰。水沿狎鸥鸟，洲揽敛芙蓉。
已协隐沦趣，堪拟蓬壶逢。惜非虎溪游，一笑证远公。
浊世岂不厌，妙道要可通。妻孥归性真，宰丞亮天工。
义旨顾靡偕，慨息方弥重。独有灭心垢，可与净者同。